แบงก์กลัวเปียกปิดสาขา
ธนาคารทยอยปิดสาขารับน้ำท่วม ยันทรัพย์สินลูกค้าฝากเซฟธนาคารปลอดภัย
7 ต.ค. 2554

ธนาคารทยอยปิดสาขารับน้ำท่วม ยันทรัพย์สินลูกค้าฝากเซฟธนาคารปลอดภัย
นายรังษี บูรณประภาพงศ์ ผู้อำนวยการส่วนประชาสัมพันธ์ ธนาคารกสิกรไทย เปิดเผยว่า ธนาคารได้สั่งปิดสาขา 4 สาขา ในพื้นที่น้ำท่วม จ.พระนครศรีอยุธยา นครสวรรค์ อุทัยธานี และลพบุรี โดยทุกสาขาในจังหวัดน้ำท่วมธนาคารได้ติดตามสถานการณ์อย่างใกล้ชิด และได้สั่งให้ยกพื้นอาคารให้สูงขึ้น เพื่อให้ห้องมั่นคงซึ่งเป็นที่ฝากทรัพย์สินของลูกค้าไม่เสียหาย
“ไม่มีรายงานการเสียหายของทรัพย์สินลูกค้าในตู้นิรภัยที่เช่ากับธนาคาร และตู้เอทีเอ็มที่อยู่ในพื้นที่น้ำท่วมก็จะถอดกล่องใส่เงินออก เหลือแต่ตู้เปล่า” นายรังษี กล่าว
ทางด้านธนาคารกรุงเทพก็ยืนยันว่า ทรัพย์สินของลูกค้าที่เช่าตู้นิรภัยไว้ไม่ถูกน้ำท่วม เพราะส่วนใหญ่จะอยู่บนชั้น 2 ของธนาคารที่ยกพื้นสูง ขณะนี้น้ำยังท่วมไม่ถึง แต่หากน้ำท่วมขึ้นมาก็มีแผนรองรับ
นางพัชรศิริ เกียรติกำจาย รองกรรมการผู้จัดการ ธนาคารกรุงไทย กล่าวว่า ธนาคารทยอยไล่ปิดสาขาในจังหวัดที่โดนน้ำท่วม ส่วนตู้เอทีเอ็มก็ถอดเครื่องออกจากช่องเลย หากทำไม่ทันก็จะตัดไฟและนำเงินออกจากตู้
นอกจากนี้ ได้สั่งการให้นำระบบควบคุมไฟฟ้าทั้งหมด รวมทั้งอุปกรณ์คอมพิวเตอร์ย้ายขึ้นไปชั้น 2 กรณีที่น้ำท่วมชั้นล่างก็จะไม่เกิดไฟรั่ว และส่วนข้อมูลเอกสารที่จะต้องอยู่ในห้องมั่นคงก็ให้ย้ายตู้เซฟที่เก็บเช่นกัน เพื่อไม่ให้ข้อมูลและระบบคอมพิวเตอร์ของธนาคารได้รับความเสียหาย